US Taalbeleid: ‘Afrikaans gelyk met Engels’Universiteit Stellenbosch (Foto: Facebook) Afrikaans bly ’n onderrigtaal aan die Universiteit Stellenbosch, en studente kan steeds alle assesserings in Afrikaans voltooi, het ’n afvaardiging aan die US in ’n verklaring bevestig. Dié groep het vroeër in Junie byeengekom om die US se jongste konseptaalbeleid te bespreek. Danie van Wyk, sameroeper van die afvaardiging, het gesê die US het tydens die gesprek bevestig Afrikaanse studente, veral diegene uit arm, bruin gemeenskappe, sal nie deur die nuwe taalbeleid benadeel word nie. Prof. Arnold Schoonwinkel, viserektor vir leer en onderrig, het aan Maroela Media gesê studente met beide taalvoorkeure het volledige toegang tot die US se kennisbasis. “Dit beteken daar is volle toegang tot die universiteit se kennisbasis vir studente wat in Afrikaans of Engels wil studeer en dosente en ander personeel, wat deur middel van hierdie twee tale hul funksies aan universiteit wil verrig, word ook verwelkom.” Volgens Schoonwinkel stel die nuwe taalbeleid dit duidelik dat Afrikaanssprekendes nie uitgesluit word nie. “Afdeling 7.1.3 van die taalbeleid bepaal aparte lesings sal in Afrikaans en Engels aangebied word, waar dit redelikerwys uitvoerbaar en opvoedkundig verantwoordbaar is om meer as een klasgroep te hê.” Hy het verduidelik dat opsommings ook in Afrikaans verskaf word in voorgraadse modules, waar Afrikaans en Engels in dieselfde klasgroep gebruik word. “Gedurende elke lesing word alle inligting ten minste in Engels oorgedra en opsommings of beklemtoning van inhoud word ook in Afrikaans verskaf. Vrae in Afrikaans en Engels word ten minste in die taal van die vraag beantwoord,” lui die taalbeleid. Schoonwinkel het benadruk tolke sal beskikbaar gestel word indien die behoefte bestaan. Lesings gaan egter slegs in een taal aangebied word “waar die aard van die leerstof in die module dit regverdig, byvoorbeeld as die module oor die taal self handel” of wanneer die dosent slegs een taal magtig is. “In daardie gevalle word tolking ook beide kante toe aangebied,” het Schoonwinkel bygevoeg. Van Wyk het gesê gereelde gesprekke oor die monitering van die taalbeleid se implementering word in die vooruitsig gestel om haakplekke te identifiseer en hanteer. Schoonwinkel sê ook die US is bereid om die resultate van die implementering van die nuwe Taalbeleid met belangegroepe, soos die Kans vir Afrikaans-afvaardiging en ander belangegroepe te bespreek. “Die Taalbeleid spesifiseer die meganismes waarvolgens taalimplementering gemoniteer sal word. Die resultate sal aan die einde van elke semester bekend gemaak word en aan die Senaat en Raad rapporteer word,” het hy bygevoeg. Dr. David Piedt, voorsitter van die Wyk Demokratiese Forum, sê dié gesprek het die afvaardiging hoop gegee vir die toekoms van Afrikaans en vir mense wat slegs dié taal magtig is. “Die byeenkoms het my die gemoedsrus gegee dat Afrikaanse leerders van plattelandse skole kan voortgaan om aan die US te studeer en presteer. Dit het my ook net weer bewus gemaak van die waarde daarvan om dinge uit te praat eerder as om konflik op die spits te dryf.”